**Вячаслаў Паўлавіч Глеб** (нар. 12 лютага 1983, Мінск) — беларускі футбаліст, нападнік. Ігрок нацыянальнай зборнай Беларусі (2004—2011).

Клубная кар’ера
---------------

У 2001 годзе заключыў кантракт з нямецкім «Штутгартам», дзе гуляў яго старэйшы брат Аляксандр Глеб. Прайсці ў асноўную каманду не здолеў, згуляў за «Штутгарт II» 25 матчаў і забіў 5 галоў. Потым перайшоў у «Гамбург». У 2005 годзе гуляў за швейцарскі «Грасхопер». Пасля вярнуўся ў Беларусь, падпісаў кантракт з мінскім МТЗ-РІПА. Глеб мог перайсці ў шатландскую лігу ў клуб «Хартс», але пераход не адбыўся.

У 2009—2010 гадах гуляў за кітайскія каманды «Шанхай Шэньхуа» і «Шэньчжэнь Рубі». У 2011 годзе падпісаў кантракт з мінскім «Дынама». Пасля змены трэнера, Глеб не праходзіў у галоўную каманду, а гуляў за дубль. Летам кантракт з «Дынама» быў разарваны. Другую палову сезону Глеб правёў у нямецкім «Франкфурце», але пасля змены трэнера пакінуў каманду.

У лютым 2012 года падпісаў кантракт з «Гомелем». Дапамог клубу выйграць Суперкубак 2012, аформіўшы дубль у вароты БАТЭ. У ліпені 2012 года спыніў супрацоўніцтва з гомельскім клубам, а ў верасні ў якасці свабоднага агента падпісаў кантракт з клубам АЕЛ другога дывізіёна Грэцыі.

У студзені 2013 года падпісаў кантракт з жодзінскім «Тарпеда-БелАЗ», дзе стаў іграком асновы. За два сезоны ў жодзінскім клубе забіў 11 галоў і аддаў 16 галявых перадач. У лютым 2015 года падоўжыў кантракт з аўтазаводцамі.

У лютым 2016 года па заканчэнні кантракта з жодзінскім клубам стаў трэніравацца з «Іслаччу». У сакавіку галоўны трэнер «Тарпеда-БелАЗ» Ігар Крывушэнка абвясціў, што Глеба не будзе ў камандзе ў новым сезоне. Пазней Вячаслаў далучыўся да складу «Крумкачоў», з якімі 28 сакавіка падпісаў паўгадавы кантракт. Стаў асноўным нападнікам сталічнага клуба, улетку падоўжыў кантракт да канца сезону.

У снежні 2016 года кантракт Глеба з «Крумкачамі» скончыўся, але ў пачатку 2017 года ён пачаў трэніравацца разам з камандай і ў сакавіку падпісаў новы кантракт да канца 2017 года. Пасля прыходу ў канцы мая на пасаду галоўнага трэнера Аляксея Кучука страціў месца ў аснове. У ліпені 2017 года разарваў кантракт з «Крумкачамі».

Неўзабаве пасля зыходу са сталічнага клуба падпісаў кантракт з гродзенскім «Нёманам» да канца сезону. У складзе «Нёмана» неўзабаве замацаваўся ў якасці асноўнага нападніка. У лістападзе 2017 года стала вядома, што Вячаслаў падоўжыў кантракт з гродзенцамі. У сезоне 2018, аднак, толькі тройчы выйшаў на замену. У ліпені 2018 года стала вядома, што Вячаслаў пакінуў «Нёман».

У студзені 2019 года далучыўся да дзяржынскага «Арсенала», якому дапамог перамагчы ў Другой лізе. У 2020 годзе згуляў за каманду ў двух матчах Першай лігі, пасля чаго пакінуў «Арсенал» і завяршыў кар’еру.

Міжнародная кар’ера
-------------------

Гуляў за нацыянальную зборную Беларусі з 2004 года. Першы гол забіў у браму зборнай Турцыі 18 жніўня 2004 года. Усяго адзначыўся 12 галамі.

Дасягненні
----------

* Беларусь 03Бронзавы прызёр Бронзавы прызёр чэмпіянату Беларусі (3): 2000, 2005, 2008
* Беларусь Уладальнік Кубка Беларусі: 2008
* Беларусь Уладальнік Суперкубка Беларусі: 2012
* Беларусь Пераможца Другой лігі чэмпіянату Беларусі: 2019
* Беларусь У спісе 22 найлепшых ігракоў чэмпіянату Беларусі (2): 2006, 2014
* Германія Уладальнік Кубка нямецкай лігі: 2003

Грамадска-палітычныя погляды
----------------------------

У сакавіку 2017 года ў інтэрв’ю Радыё Свабода Вячаслаў Глеб адзначыў, што герб «Пагоня» і бел-чырвона-белы сцяг з’яўляюцца адвечнымі сімваламі Беларусі.

У кастрычніку 2018 года Вячаслаў Глеб разам з жонкай наведалі рэстарацыю, пабудаваную ў ахоўнай зоне мемарыялу Курапаты. У гэты час актывісты ладзілі акцыю супраць рэстарацыі. Глеб разам з жонкай раскрытыкавалі дзеянні актывістаў, ужываючы абразу.

Зноскі
------

1. ↑  Vyacheslav Hleb // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑  Vyacheslav Hleb // FBref.com<a href='https://wikidata.org/wiki/Track:Q56239490'></a>
3. ↑  Футбол. Вячеслав Глеб перешел в греческий АЕЛ
4. ↑  Вячеслав Глеб подписал контракт с «Торпедо-БелАЗом»
5. ↑  Вячеслав Глеб продлил соглашение с «Торпедо-БелАЗ»
6. ↑  Вячеслав Глеб тренируется с «Ислочью»
7. ↑  Весенняя поверка. «Торпедо»-БелАЗ. Приспустили паруса
8. ↑  Вячеслав Глеб заключил контракт с «Крумкачами»
9. ↑  Вячеслав Глеб подписал новый контракт с «Крумкачами»
10. ↑  Вячеслав Глеб расторг контракт с «Крумкачами»
11. ↑  Футбол. Вячеслав Глеб подписал контракт с «Неманом»
12. ↑  Вячеслав Глеб продлил контракт с «Неманом»
13. ↑  Вячеслав Глеб покинул «Неман»
14. ↑  В Беларуси появится новый футбольный клуб — «Арсенал» из Дзержинска. С командой уже тренируются Вячеслав Глеб и Осипенко
15. ↑  «Дармаедзкі» ўказ у цяперашнім выглядзе існаваць не павінен, — «крумкач» Вячаслаў Глеб пра гульню і рэаліі // Радыё Свабода
16. ↑  Футбаліст Вячаслаў Глеб разам з жонкай прыехаў у «Паедзем, паядзім». Вольга Глеб паказала актывістам сярэдні палец ВІДЭА // Наша ніва

Спасылкі
--------

 У Вікіцытатніку ёсць старонка па тэме **Вячаслаў Глеб**
* Профіль на афіцыйным сайце «Нёмана» (руск.)

|  |  |
| --- | --- |
| ⚙️   Тэматычныя сайты | by.tribuna.com · eu-football.info (ігрок) · FBref.com · FootballDatabase.eu · FootballFacts.ru · Fussballdaten.de · National Football Teams.com · Soccerway · teams.by · Transfermarkt (ігрок) · worldfootball.net (ігрок) · Прэсбол |

| ⛭Маладзёжная зборная Беларусі — Маладзёжны чэмпіянат Еўропы 2004 |
| --- |
| Сцяг Беларусі | 
* 1 Жаўноў (б)
* 2 Тарасенка
* 3 Молаш
* 4 Сашчэка
* 5 Бага (к)
* 6 Панкавец
* 7 Сучкоў
* 8 Карніленка
* 9 В. Глеб
* 10 А. Глеб
* 11 Калачоў
* 12 Ю. Цыгалка (б)
* 13 Сокал
* 14 Канцавы
* 15 Ражкоў
* 16 Шмігера
* 17 М. Цыгалка
* 18 Бяганскі
* 19 Кірэнкін
* 20 Кірыльчык
* 21 Шкабара
* 22 Логвінаў (б)
* трэнер: Юрый Пунтус

 |